Uyinene Mrwetyana: Woedende skare steek huis aan die brand | Netwerk24
Deur Warda Meyer 03 September 2019 21:12
Die huis waar die verdagte in die moord-en-verkragtingsaak van die student Uyinene Mrwetyana gewoon het, is Dinsdagaand deur ontstoke inwoners van Khayelitsha aan die brand gesteek.
Brandweer-en-reddingspanne van die Kaapstad-metro moes uit die gebied vlug nadat ontstoke inwoners hulle gekeer het om hul werk te doen.
Die polisie in die Wes-Kaap het bevestig dat ’n huis in I-Section, Khayelitsha, deur inwoners aan die brand gesteek is.
Die polisie wou egter nie die identiteit van die eienaar van die huis bekend maak nie en het slegs gesê dat die eienaar nie geïdentifiseer kan word nie.
Inwoners beweer dat dit die huis is van die verdagte wat Mrwetyana na bewering in ’n poskantoor in Claremont, Kaapstad, vermoor het. Die hof het vroeër die week gelas dat die identiteit van die verdagte nog nie bekend gemaak mag word nie.
Lt.kol. Andrè Traut het gesê die omstandighede rondom die voorval word ondersoek en dat die skuldiges nog nie in hegtenis geneem is nie.
“Ons lede is egter ontplooi in die gebied om reg en orde te handhaaf en om enige vorm van geweld te keer.”
Kaapstad se brandweer-en-reddingsdienste het bevestig dat hulle na die toneel in I-Section, Khayelitsha, ontbied is.
Jermaine Carelse, woordvoerder van die brandweer, het gesê toe hulle op die toneel kom, het die gemeenskap gekeer dat die brandweer die brand blus.
“Die brandbestryders en bemanning het vir hul lewe gevrees en die gebied verlaat. Die naam van die eienaar van die huis is in hierdie stadium nog onbekend,” het Carelse gesê.
Meer oor: Uyinene Mrwetyana | Geweld Teen Vroue